Адыгэ шъуашэр ашIогъэшIэгъон | Адыгэ Макъ\nАдыгэ шъуашэр ашIогъэшIэгъон\nКъокIыпIэм щыпсэурэ лъэпкъхэм яискусствэхэмкIэ Къэралыгъо музееу Мыекъуапэ дэтым къыщызэIуахыгъэ къэгъэлъэгъоныр лъэпкъ шIэжьым, тикультурэ инеущрэ мафэхэм япхыгъ.\nЗэлъашIэрэ сурэтышI-модельерэу Сэралп Мадинэ иIофшIагъэхэр ятIонэрэу тикъалэ щытэлъэгъух. Зэхахьэм къыщыгущыIагъэхэу Кушъу Нэфсэт, Еутых Асе, Хъуажъ Рэмэзан, Бырсыр Абдулахь, МэщфэшIу Нэдждэт, Сулейман Фатимэ яеплъыкIэхэм къащыхагъэщыгъ М. Сэралпэм лъэуж шъхьаф искусствэм зэрэщыпхырищырэр.\nАдыгэ шъуашэхэр, тхыпхъэхэр ащ ешIых. Бзылъфыгъэхэм ясаехэм уяплъы зыхъукIэ, зэфэмыдэныгъэу ахэлъыр псынкIэу къахэогъэщы. ЧыIуи 6 е нахьыбэ саем хэолъагъо. Ахэр дахэх, шъуашэ пэпчъ къекIух. ЧыIуи 10-м нахьыбэ зытедэгъэ саер нахь гъэшIэгъонэу къэлъагъоу зылъытэхэрэм таIукIагъэми, тхыпхъэхэм нахь удахьыхы. Пшъашъэм ыпкъ ищыгъэу, ыпчанэ дахэу къэлъэгъоным фэшI сурэтышIым амалышIухэр егъэфедэх.\n— Мадинэ иIофшIагъэхэр фестивалышхом фэдэх, — къыIуагъ дунаим щыцIэрыIо сурэтышIэу Еутых Асе. — КIэу ышIыгъэ саехэр непэрэ уахътэм дештэх.\n— Къош Къэбэртэе-Бэлъкъарым къикIыгъэ Сэралп Мадинэ сыфэгушIо сшIоигъу, — къеIуатэ сурэтышI-модельер цIэрыIоу СтIашъу Юрэ. — Джанэ пэпчъ шIыкIэ шъхьаф къыфегъоты. ХъырахъышъэхэмкIэ, тхыпхъэхэмкIэ саехэр егъэдахэх.\nИсэнэхьат феджэгъэ Сэралп Мадинэ нысэщэ щыгъынхэр узыIэпищэу къегъэлъагъох. Лъэпкъ гупшысэм къыпкъырыкIызэ, саем шъэфэу хэплъхьан плъэкIыщтыр егъэкIэракIэ.\nУрысыем этнографиемкIэ имузееу Санкт-Петербург дэтым, Мыекъуапэ, нэмыкI къалэхэм ямузейхэм яфондхэм М. Сэралпэм иIофшIагъэхэр ащыIэх, IэкIыб къэралыгъохэм ямузейхэм ачIалъхьагъэхэр бэ мэхъух.\n— СищыIэныгъэ зэспхыгъэ сэнэхьатыр сшIогъэшIэгъон. IэпыIэгъу къысфэхъурэ сиIахьылхэм, ныбджэгъухэм, зэкIэми сафэраз, — къеIуатэ Сэралп Мадинэ. — Тилъэпкъ дунаим нахьышIоу щашIэнымкIэ адыгэ шъуашэм мэхьэнэ ин есэты.\nАдыгэ шъуашэм и Мафэ аужырэ илъэсхэм дгъэмэфэкIэу зэредгъэжьагъэм Мадинэ къытегущыIэзэ, 2017-рэ илъэсым Налщык щыкIогъэ зэхахьэхэм нэбгырабэ зэрэхэлэжьагъэр къыхигъэщыгъ. Адыгэ шъуашэм зэлъэпкъэгъухэр нахь зэфещэх. МэфэкIым ишIуагъэкIэ IофшIэныкIэхэм афежьагъ.\nКъэгъэлъэгъоныр шэмбэтым Мыекъуапэ щызэфашIыжьыщт. Арышъ, лъэпкъ искусствэр зышIогъэшIэгъонхэр шIэхыIоу музеим кIонхэ фае.\nСурэтхэр музеим къыщытетхыгъэх.